Mahomed 'wil kunste in KZN uitbrei' | Netwerk24
Deur AJ Opperman 26 Junie 2020 15:00
Ismail Mahomed, wat onlangs as bestuurshoof van die Markteater in Johannesburg bedank het, neem Woensdag die leisels oor as direkteur van die Sentrum vir Skeppende Kunste aan die Universiteit van KwaZulu-Natal (UKZN).
"Ek glo Durban het baie talent en ek kan die ekonomie van die kunste uitbrei wat die provinsie het om te bied.
"Ons het gesprekke gevoer en op 1 Julie begin ek by die universiteit. Ek sal voorlopig tuis werk, maar ek verhuis binnekort na Durban.
"Ek ken baie kunstenaars in die omgewing met wie ek al vanweë my betrokkenheid by kunstefeeste geskakel het. Ek ken die stad baie goed. Die kunssektor hier het baie om te bied. Met my ondervinding van kunstefeeste kan ek 'n bydrae lewer."
Mahomed sal aan die stuur van die sentrum se vier feeste, Jomba, Time of the Writer, Poetry Africa en die Internasionale rolprentfees in Durban wees.
"Hoewel elkeen van hierdie feeste sy eie kurator het."
Mahomed werk nog tot Dinsdag by die Markteater.
"So ek loop direk daarna by my volgende pos in."
Mahomed het sy stempel afgedruk in die Markteater-stigting (MTF) se vier sake-eenhede: Die Markteater, die Markteater-laboratorium, die Mark-fotowerkswinkel en die Windybrow-kunssentrum. Hy het laasgenoemde in 'n multikulturele onderneming omskep as 'n eenheid van die MTF in samewerking met die ondernemings Coloured Cube en Sticky Situations, en het twee Pan-Afrika-leeskamers in die sentrum gevestig.
Hy is in 2016 hier as bestuurshoof aangestel nadat hy agt jaar lank die artistieke direkteur van die Nasionale Kunstefees in Makhanda was.